En videooptagelse, som angiveligt viser højreorienterede, der overfalder tilfældige mørklødede mænd i Chemnitz’ gader, vakte sidste uge fordømmelse over hele Tyskland.

Også kansler Angela Merkel stemte i koret af forargede.

- Vi ser had, vold og nærmest en ’hetzjagt’ i gaderne, og det hører ingen steder hjemme i et land som vores, sagde hun.

Men nu sår chefen for det tyske efterretningsvæsen, Hans Georg Maassen, tvivl om ægtheden af den omtalte video.

- Jeg deler skepsissen, der har været i medierne om, at højreradikale jagtede udlændinge i Chemnitz, siger han til avisen Bild.

Ministerpræsident i delstaten Sachsen, den konservative Michael Kretschmer, sagde allerede onsdag, at der ikke var foregået nogen jagt på folk med udenlandsk udseende i byen.

Det finder Maassen heller ingen beviser for.

- Den nationale efterretningstjeneste har ingen pålidelige information om, at sådanne jagter har fundet sted.

Maassen mener simpelthen, at den video, som de seneste par uger har cirkuleret på internettet og hos diverse nyhedsmedier, er falsk.

- Baseret på min forsigtige vurdering er der god grund til at tro, at det drejer sig om bevidst misinformation, muligvis for at aflede offentlighedens opmærksomhed fra mordet i Chemnitz, lyder det.